ΓΡΑΠΤΗ ΕΡΩΤΗΣΗ P-2393/96 υποβολή: Αλέξανδρος Αλαβάνος (GUE/NGL) προς την Επιτροπή (2 Σεπτεμβρίου 1996)

Θέμα: Λήψη άμεσων μέτρων για την εξάλειψη της παιδικής πορνείας

Σε απάντηση (20.7.1995/1594/95) ((EE C 270 της 16.10.1995, σελ. 37 )) σε προηγούμενη ερώτησή μου σχετικά με την εξάλειψη της παιδικής πορνείας η Επιτροπή υποστήριζε ότι: «Η Επιτροπή δεν έχει την αρμοδιότητα να προτείνει ή να λάβει μέτρα στον τομέα αυτό επειδή τα μέτρα αυτά υπάγονται στην κατηγορία της δικαστικής συνεργασίας σε θέματα ποινικού δικαίου και της συνεργασίας μεταξύ των αστυνομιών».

Τα συγκλονιστικά γεγονότα στο Βέλγιο έφεραν στην επιφάνεια τα ασυγχώρητα κενά της Ευρωπαϊκής νομοθεσίας στο ζήτημα αυτό. Με βάση τα νέα αυτά δεδομένα πρόκειται η Επιτροπή να ζητήσει να συμπεριληφθούν στην αναθεώρηση των Συνθηκών της Ευρωπαϊκής Ένωσης από τη Διακυβερνητική, μαζί με τα δικαιώματα του πολίτη και τα δικαιώματα του παιδιού, όπου να συμπεριλαμβάνεται και «η υποχρέωση προστασίας του παιδιού από όλες τις μορφές σεξουαλικής εκμετάλλευσης και κακοποίησης», όπως περιλαμβάνει το άρθρο 34 της Συνθήκης των Ηνωμένων Εθνών και όπως ζητάει το European Forum for Child Welfare; Με αυτό το τρόπο θα διαμορφωθεί η κατάλληλη νομική βάση για να προωθηθούν τα μέτρα που έχει προτείνει επανειλημμένα το Ευρωπαϊκό Κοινοβούλιο, όπως αύξηση των ποινών για όσους προάγουν παιδιά στην πορνεία, απαγόρευση της διάθεσης πορνογραφικού υλικού με παιδιά, καταπολέμηση του σεξουαλικού τουρισμού, κοινωνική και ψυχολογική στήριξη στα παιδιά - θύματα της σεξουαλικής βίας.

Απάντηση της κ. Gradin εξ ονόματος της Επιτροπής (15 Οκτωβρίου 1996)

Η Επιτροπή είναι αποφασισμένη να συμμετάσχει ενεργά στην καταπολέμηση της σεξουαλικής εκμετάλλευσης των παιδιών. Ειδικότερα, ενέργειες που αποσκοπούν στην παροχή βοήθειας στα παιδιά μπορούν να λάβουν οικονομική ενίσχυση, περιλαμβανομένης της στήριξης ενός αριθμού σχεδίων που προτείνονται από μη κυβερνητικές οργανώσεις και ερευνητικά ιδρύματα. Τα σχέδια αυτά έχουν στόχο να αυξήσουν την πληροφόρηση σχετικά με τη σεξουαλική εκμετάλλευση των παιδιών, να βοηθήσουν στην πρόληψή της και να ενθαρρύνουν την ανταλλαγή των βέλτιστων πρακτικών μεταξύ των κρατών μελών. Πάντως, τα διαθέσιμα ποσά θα εξαρτηθούν από τη χορήγηση του προϋπολογισμού του προσεχούς έτους. Διεξάγονται εργασίες για τη μελέτη του ελέγχου της παιδικής πορνογραφίας στο Internet, με ανακοίνωση που πρόκειται να εκδοθεί σύντομα, και η Επιτροπή διαβίβασε, στις 27 Σεπτεμβρίου 1996, στους υπουργούς δικαιοσύνης και εσωτερικών ένα έγγραφο που συμβάλλει στο να δοθεί συνέχεια στη δήλωση και στο πρόγραμμα δράσης που εγκρίθηκαν στο παγκόσμιο συνέδριο της Στοκχόλμης σχετικά με τη σεξουαλική εκμετάλλευση των παιδιών.

Όπως σωστά αναφέρει το αξιότιμο μέλος του Κοινοβουλίου, η Επιτροπή δεν έχει άμεση αρμοδιότητα όσον αφορά την ποινική προστασία των παιδιών. Όμως, είναι προφανές ότι η καταπολέμηση αυτής της μορφής απεχθούς εγκλήματος, που περιλαμβάνει τη σεξουαλική εκμετάλλευση και κακοποίηση παιδιών, απαιτεί έναν περισσότερο αποτελεσματικό συντονισμό μεταξύ των κρατών μελών στους αντίστοιχους τομείς της αρμοδιότητάς τους. Για το λόγο αυτό, η Επιτροπή επιδιώκει, στα πλαίσια της διακυβερνητικής διάσκεψης:

- την παγίωση στη Συνθήκη μιας άμεσης προστασίας των θεμελιωδών δικαιωμάτων στο εσωτερικό της Ένωσης, μέσω της εισαγωγής μιας γενικής ρήτρας κατά των διακρίσεων που θα παρέχει καλύτερη προστασία στους πλέον ευάλωτους πολίτες μας, και ιδίως στα παιδιά 7

- ένα μηχανισμό ενίσχυσης της συνεργασίας μεταξύ των κρατών μελών σε ό,τι αφορά τη δικαιοσύνη και τις εσωτερικές υποθέσεις στους τομείς που παραμένουν διακυβερνητικοί, και μεταξύ των κρατών μελών και της Ένωσης για τα θέματα που ενδέχεται να υπαχθούν στην αρμοδιότητα της Κοινότητας.